T1537.10
Exported from Holy-Writings.com on 2026-06-20 - 1 clipping

阿毘達磨法蘊足論尊者大目乾連造三藏法師玄奘奉　詔譯(10)

10 聖諦品聖諦品第十

一時薄伽梵住婆羅痆斯仙人論處施鹿林中。

爾時世尊告苾芻眾：

「此苦聖諦。

若於如是未曾聞法如理思惟，定能發生眼智明覺。

此苦集聖諦，若於如是未曾聞法如理思惟，定能發生眼智明覺。

此苦滅聖諦，若於如是未曾聞法如理思惟，定能發生眼智明覺。

此趣苦滅道聖諦，若於如是未曾聞法如理思惟，定能發生眼智明覺。

復次苾芻！此苦聖諦以通慧應遍知，若於如是未曾聞法如理思惟，定能發生眼智明覺。

此苦集聖諦以通慧應永斷，若於如是未曾聞法如理思惟，定能發生眼智明覺。

此苦滅聖諦以通慧應作證，若於如是未曾聞法如理思惟，定能發生眼智明覺。

此趣苦滅道聖諦以通慧應脩習，若於如是未曾聞法如理思惟，定能發生眼智明覺。

復次苾芻！此苦聖諦我通慧已遍知，若於如是未曾聞法如理思惟，定能發生眼智明覺。

此苦集聖諦我通慧已永斷，若於如是未曾聞法如理思惟，定能發生眼智明覺。

此苦滅聖諦我通慧已作證，若於如是未曾聞法如理思惟，定能發生眼智明覺。

此趣苦滅道聖諦我通慧已脩習，若於如是未曾聞法如理思惟，定能發生眼智明覺。

苾芻當知，我於如是四聖諦中，若未三轉十二行相，謂未發生眼智明覺，未能於此天人世間魔梵沙門婆羅門等解脫出離，未除顛倒多住心故，亦未如實能自稱言我證無上正等菩提。

我於如是四聖諦中，若已三轉十二行相，謂已發生眼智明覺，便能於此天人世間魔梵沙門婆羅門等解脫出離，已除顛倒多住心故。

亦已如實能自稱言我證無上正等菩提。」

說此法時，具壽憍陳那及八萬天子，遠塵離垢，於諸法中生淨法眼。

爾時佛告憍陳那言：

「於所說法，汝已解耶？」

憍陳那言：

「我今已解。」

第二第三亦復如是。

以憍陳那先解法故，世共號彼為阿若多。

地神藥叉聞是語已，歡喜踊躍高聲唱言：

「佛今於此婆羅痆斯仙人論處施鹿林中，憐愍世間諸眾生故，欲令獲得利樂事故，三轉法輪，其輪具足十二相行。

世間沙門及婆羅門天魔梵等，皆無有能如法轉者。

由佛轉此無上法輪，憍陳那等已見聖諦。

從今天眾漸當增益，阿素洛眾漸當損減。

因斯展轉諸天及人，皆獲殊勝利益安樂。」

空行藥叉聞是聲已，歡喜傳告四大王天。

彼復舉聲展轉相告，經須臾頃聲至梵天。

時大梵王聞已歡喜，慶佛為轉無上法輪利樂無邊諸有情故。

此中宣說轉法輪事，是故名曰轉法輪經。

時五苾芻、八萬天子聞經歡喜，信受奉行。

云何苦聖諦？

謂生苦、老苦、病苦、死苦、怨憎會苦、愛別離苦、求不得苦，略說一切五取蘊苦。

云何生苦？

生謂彼彼諸有情類。

即於彼彼有情聚中，諸生等生、趣入、出現、蘊得、界得、處得，諸蘊生命根起，總名為生。

何因緣故說生為苦？

有情生時，領納攝受種種身苦事故，領納攝受種種心苦事故，領納攝受種種身心苦事故，領納攝受種種身熱惱事故，領納攝受種種心熱惱事故，領納攝受種種身心熱惱事故，領納攝受種種身燒然事故，領納攝受種種心燒然事故，領納攝受種種身心燒然事故，說生為苦。

復次生時受二種苦：

一者苦苦；二者行苦，故名生苦。

云何老苦？

老謂老時，髮落髮白、皮緩面皺、身曲背僂、喘息逾急、扶杖而行、支體斑黑、衰退暗鈍、根熟變壞、諸行故敗、朽壞羸損，總名為老。

何因緣故說老為苦？

有情老時，領納攝受種種身苦事故，廣說乃至領納攝受種種身心燒然事故，說老為苦。

復次老時受三種苦：

一者苦苦；二者行苦；三者壞苦，故名老苦。

云何病苦？

病謂頭痛、眼痛耳痛、鼻痛舌痛、面痛脣痛、齒痛齶痛、喉痛心痛、風病嗽病、氣病噫病、癩病痔病、痢病痳病、寒病熱病、瘨病癎病、歐逆瘡腫、癬疥㾽癭、㿃下漏泄、痃癖枯痟，及餘種種依身心起身心疹疾，總名為病。

何因緣故說病為苦？

有情病時，領納攝受種種身苦事故，廣說乃至領納攝受種種身心燒然事故，說病為苦。

復次病時受二種苦：

一者苦苦；二者行苦，故名病苦。

云何死苦？

死謂彼彼諸有情類，即從彼彼諸有情聚移轉壞沒、退失別離、壽煖識滅、命根不轉、諸蘊破壞、夭喪殉逝，總名為死。

何因緣故說死為苦。

有情死時，領納攝受種種身苦事故，廣說乃至領納攝受種種身心燒然事故，說死為苦。

復次死時受三種苦：

一者苦苦；二者行苦；三者壞苦，故名死苦。

云何怨憎會苦？

怨憎會，謂諸有情等不可愛、不可樂、不可憙、不可意，而與彼俱、一處為伴，不別不異、不離不散、聚集和合，總名怨憎會。

何因緣故說怨憎會為苦？

謂諸有情怨憎會時，領納攝受種種身苦事故，廣說乃至領納攝受種種身心燒然事故，說彼為苦。

復次怨憎會時受二種苦：

一者苦苦；二者行苦，故名怨憎會苦。

云何愛別離苦？

愛別離，謂諸有情等可愛可樂、可憙可意，不與彼俱、不同一處、不為伴侶、別異離散、不聚集、不和合，總名愛別離。

何因緣故說愛別離為苦？

謂諸有情愛別離時，領納攝受種種身苦事故，廣說乃至領納攝受種種身心燒然事故，說彼為苦。

復次愛別離時受三種苦：

一者苦苦；二者行苦；三者壞苦，故名愛別離苦。

云何求不得苦？

求不得，謂悕求可意色聲香味觸、衣服飲食臥具醫藥諸資身具，不得不獲、不會不遇、不成就、不和合，總名求不得。

何因緣故說求不得為苦？

謂諸有情求不得時，領納攝受種種身苦事故，廣說乃至領納攝受種種身心燒然事故，說彼為苦。

復次求不得時受二種苦：

一者苦苦；二者行苦，故名求不得苦。

云何略說一切五取蘊苦？

五取蘊，謂色取蘊受想行識取蘊，總名五取蘊。

何因緣故略說一切五取蘊為苦？

謂五取蘊，無常轉動、勞倦羸篤，是失壞法。

迅速不停、衰朽非恒、不可保信，是變壞法。

有增有減、暫住速滅、本無而有、有已還無。

由此因緣，略說一切五取蘊為苦。

如說取蘊皆性是苦，不安隱故、違聖心故。

如是諸苦名苦諦者，謂此名無常真實是無常，此名為苦真實是苦，若佛出世若不出世，如是苦法法住法界。

一切如來自然通達，等覺宣說施設建立，分別開示令其顯了，謂此是無常、此是苦、此是無常性、此是苦性、是真是實、是諦是如，非妄非虛、非倒非異，故名苦諦。

名聖諦者，聖謂諸佛及佛弟子，此是彼諦，謂彼於此知見解了正覺為諦。

由是因緣，名苦聖諦。

復次苦聖諦者，是假建立名想言說謂苦聖諦，過殑伽沙佛及弟子皆共施設如是名故。

云何苦集聖諦？

謂所有諸愛、後有愛、憙俱行愛，彼彼憙愛，如是略說苦集聖諦。

若廣說者，則二愛、三愛，復有三愛四愛五愛六愛，及一切不善法、一切有漏善法、一切結縛隨眠隨煩惱纏等，皆名苦集聖諦。

何因緣故所有諸愛、後有愛、憙俱行愛，彼彼憙愛皆名苦集聖諦？

謂此四愛，皆是過去未來現在苦因根本、道路緣起，廣說乃至此身壞後，由此為因苦果生起，故說此名苦集聖諦。

何因緣故二愛三愛，復有三愛四愛五愛六愛，及一切不善法、一切有漏善法、一切結縛隨眠隨煩惱纏等，皆名苦集聖諦？

謂此諸法，皆是過去未來現在苦因根本、道路緣起，廣說乃至此身壞後由此為因苦果生起。

如說愛等，皆是苦因、能為根本，引眾苦故。

如是愛等名集諦者，謂此名愛等真實是愛等，此名為集真實是集，若佛出世若不出世，如是集法法住法界，一切如來自然通達，等覺宣說施設建立，分別開示令其顯了，謂此是愛等、此是集、此是愛等性、此是集性，是真是實、是諦是如，非妄非虛、非倒非異，故名集諦。

名聖諦者，聖謂諸佛及佛弟子，此是彼諦，謂彼於此知見解了正覺為諦。

由是因緣，名苦集聖諦。

復次苦集聖諦者，是假建立名想言說謂苦集聖諦，過殑伽沙佛及弟子皆共施設如是名故。

云何苦滅聖諦？

謂即諸愛、後有愛、憙俱行愛，彼彼憙愛無餘永斷、棄捨變吐、盡離染滅、寂靜隱沒，如是略說苦滅聖諦。

若廣說者，則二愛三愛，復有三愛四愛五愛六愛，及一切不善法、一切有漏善法、一切結縛隨眠隨煩惱纏等，無餘永斷、棄捨變吐、盡離染滅、寂靜隱沒，皆名苦滅聖諦。

何因緣故即諸愛、後有愛、憙俱行愛，彼彼憙愛無餘永斷、棄捨變吐、盡離染滅、寂靜隱沒，皆名苦滅聖諦？

謂此四愛，若未斷、未遍知、未滅未吐，後有苦果相續生起；若已斷、已遍知、已滅已吐，後有苦果不復生起。

故此永斷等，名苦滅聖諦。

何因緣故即二愛三愛，復有三愛四愛五愛六愛，及一切不善法、一切有漏善法、一切結縛隨眠隨煩惱纏等，無餘永斷、棄捨變吐、盡離染滅、寂靜隱沒，皆名苦滅聖諦？

謂此諸法，若未斷、未遍知、未滅未吐，後有苦果相續生起；若已斷、已遍知、已滅已吐，後有苦果不復生起。

故此永斷等，名苦滅聖諦。

即此苦滅聖諦，亦名室宅、亦名洲渚、亦名救護、亦名歸依、亦名應趣、亦名無憂、亦名無病、亦名不死、亦名無熾然、亦名無熱惱、亦名安隱、亦名清涼、亦名寂靜、亦名善事、亦名吉祥、亦名安樂、亦名不動、亦名涅槃。

如說涅槃是真苦滅，是諸沙門究竟果故。

如是斷等名滅諦者，謂此名涅槃真實是涅槃，此名為滅真實是滅，若佛出世若不出世，如是滅法法住法界，一切如來自然通達，等覺宣說施設建立，分別開示令其顯了，謂此是涅槃、此是滅、此是涅槃性、此是滅性，是真是實、是諦是如，非妄非虛、非倒非異，故名滅諦。

名聖諦者，聖謂諸佛及佛弟子，此是彼諦，謂彼於此知見解了正覺為諦。

由是因緣，名苦滅聖諦。

復次苦滅聖諦者，是假建立名想言說謂苦滅聖諦，過殑伽沙佛及弟子皆共施設如是名故。

云何趣苦滅道聖諦？

謂若道若聖行，於過去未來現在，苦能永斷，能棄捨，能變吐，能盡，能離染，能滅，能寂靜，能隱沒。

此復是何？

謂八支聖道則是，正見、正思惟、正語、正業、正命、正勤、正念、正定。

云何正見？

謂聖弟子，於苦思惟苦、於集思惟集、於滅思惟滅、於道思惟道，無漏作意相應，所有於法簡擇、極簡擇、最極簡擇，解了、等了、近了，機黠通達、審察聰叡、覺明慧行、毘鉢舍那，是名正見。

云何正思惟？

謂聖弟子，於苦思惟苦乃至於道思惟道，無漏作意相應所有思惟、等思惟、近思惟，尋求、等尋求、近尋求，推覓、等推覓、近推覓，令心於法麁動而轉，是名正思惟。

云何正語？

謂聖弟子，於苦思惟苦乃至於道思惟道，無漏作意相應思擇力故，除趣邪命語四惡行，於餘語惡行所得無漏遠離、勝遠離、近遠離、極遠離、寂靜律儀、無作無造，棄捨防護、船筏橋梁、堤塘牆塹，於所制約不踰不踰性、不越不越性無表語業，是名正語。

云何正業？

謂聖弟子，於苦思惟苦乃至於道思惟道，無漏作意相應思擇力故，除趣邪命身三惡行，於餘身惡行所得無漏遠離乃至無表身業，是名正業。

云何正命？

謂聖弟子，於苦思惟苦乃至於道思惟道，無漏作意相應思擇力故，於趣邪命身語惡行所得無漏遠離乃至身語無表業，是名正命。

云何正勤？

謂聖弟子、於苦思惟苦乃至於道思惟道、無漏作意相應所有勤精進勇健勢猛熾盛難制勵意不息、是名正勤。

云何正念？

謂聖弟子，於苦思惟苦乃至於道思惟道，無漏作意相應所有念、隨念、專念、憶念，不忘不失、不遺不漏、不失法性、心明記性，是名正念。

云何正定？

謂聖弟子，於苦思惟苦乃至於道思惟道，無漏作意相應所有心住等住、近住安住、不散不亂、攝止等持、心一境性，是名正定。

如是所說八支聖道及餘無漏行，名趣苦滅道。

如說聖行是真實道，究竟離苦趣涅槃，故如是聖行名道諦者，謂此名聖行真實是聖行，此名為道真實是道，若佛出世若不出世，如是道法法住法界，一切如來自然通達，等覺宣說施設建立，分別開示令其顯了，謂此是聖行、此是道、此是聖行性、此是道性，是真是實、是諦是如，非妄非虛、非倒非異，故名道諦。

名聖諦者，聖謂諸佛及佛弟子，此是彼諦，謂彼於此知見解了正覺為諦。

由是因緣，名趣苦滅道聖諦。

復次趣苦滅道聖諦者，是假建立名想言說謂趣苦滅道聖諦，過殑伽沙佛及弟子皆共施設如是名故。
-- T1537.10 — Taisho Tipitaka (CC0-1.0)